ཤར་ཡོ་རོབ་དང༌།སྦལ་ཌིག་རྒྱལ་ཁབ་ཁགཨུ་རུ་སུ།ལྷོ་ཨ་ཕི་རི་ཀ་བཅས་ལ་གནས་ཚུལ་འགྱུར་བ་བྱུང་བ་དེ་དག་ཆབ་སྲིད་ཀྱི་འབྲེལ་བ་དང༌།དཔལ་འབྱོར་བཀག་སྡོམ་གྱིས་མཚོན་པའི་རྒྱལ་སྤྱིའི་གནོན་ཤུགས་དེ་རིགས་མེད་ན་འགྲུབ་མི་ཐུབ་པ་ཞིག་ཡིན།འགའ་ཞིག་གིས་གལ་ཏེ་རྒྱ་ནག་གི་སྤྱོད་ཚུལ་འགྱུར་ལྡོག་ཡོང་སླད་རྒྱལ་སྤྱིའི་ཚོགས་སྡེས་གནོན་ཤུགས་སྤྱད་ན་ཁོང་ཚོས་མའོའི་དུས་སྐབས་ཀྱི་ཁེར་རྐྱང་ཟུར་སྡོད་ཀྱི་ལམ་དུ་སྐྱར་ལོག་བྱེད་ཀྱི་རེད་སྙམ་གྱི་ཡོད་ལ།རྒྱ་ནག་གི་འགོ་འཁྲིད་ཚོའི་ནང་ནས་ཀྱང་དེ་ལྟར་བྱེད་རྒྱུའི་འཇིགས་སྐུལ་བྱེད་ཀྱི་ཡོད་པ་རེད།འོན་ཀྱང་རྒྱ་ནག་གི་འགོ་འཁྲིད་ཉུང་ཤས་ལ་དེ་ལྟར་བྱེད་སེམས་ཡོད་རུང༌།རྒྱ་ནག་ལམ་དེའི་ཐོག་བསྐྱོད་མི་ཐུབ་པ་ཉམས་མྱོང་གི་ཐོག་ནས་བསྟན་ཡོད་ཅིང༌།རྒྱ་ནག་གི་མི་མང་ཚོས་རང་དབང་དང༌།དམངས་གཙོ་ལ་བཀྲེས་པ་ཟས་འདོད་ལྟར་རེ་སྒུག་བྱེད་ཀྱི་ཡོད་པའང་བསྟན་ཟིན་པ་རེད།ཁོང་ཚོས་དམར་པོའི་རྒྱལ་ཁབ་གཙོ་ཆེ་ཤོས་ཀྱི་ནང་དུ་ལམ་ལྷོངས་མ་བྱུང་བའི་སྲིད་དབང་བཙན་འཕྲོག་བྱེད་པོ་རྣམས་ལ་མྱོང་ཚོར་ཇི་ལྟར་བྱུང་བ་དང༌།དམངས་གཙོའི་རྒྱལ་ཁ་ཐོབ་པ་མཐོང་ཡོད་པ་ལྟར།རང་དབང་དང་དམངས་གཙོའི་སེམས་ཤུགས་ལ་གོ་སྐབས་གཅིག་བྱུང་ཕྱིན་དེ་ནི་འགོག་གནོན་བྱེད་མི་ཐུབ་པ་ཞིག་ཡིན།